Der er flere lighedspunkter mellem drab begået tre forskellige steder på Sjælland. Politiet har nedsat særlig efterforskningsgruppe.

Siden midten af februar er tre personer blevet dræbt på det vestlige Sjælland.

Ingen er blevet anholdt i sagerne. Drabene har så mange fællestræk, at Sydsjællands og Lolland-Falsters Politi tirsdag fortalte, de har nedsat en gruppe til at se på drabene i en sammenhæng.

Det drejer sig om drab i Grevinge, Ruds Vedby og senest Vemmelev.

- Der er noget omkring drabene, der gør, at vi finder det fornuftigt at slå efterforskningen sammen – udover ildspåsættelserne, sagde politiinspektør Kim Kliver på et pressemøde tirsdag eftermiddag.

Politiet forbinder nu de tre drab, som er begået forskellige steder på Sjælland. Foto: TV 2

Politiet ønsker ikke at gå i detaljer om drabene, men ud fra de offentliggjorte informationer om dem dukker der flere fællestræk op.

Det slutter med en brand

I de tre sager, som politiet tirsdag har kædet sammen, er der efterfølgende blevet sat ild til ofrenes huse.

Alle brande er blevet observeret af vidner om morgenen, hvorefter brandvæsnet er blevet tilkaldt.

I forbindelse med brandene i Grevinge og Vemmelev er der også blevet fundet et lig.

Ældre ofre

Politiet har endnu ikke fundet Finn Steensen Ørsdahls morder Foto: Midt- og Vestsjællands Politi / Midt- og Vestsjællands Politi

Ved drabet i Vemmelev er der tale om 80-årige Poul Frank Jørgensen.

De to andre ofre er 65-årige Finn Steensen Ørsdahl, der blev dræbt i sit hjem i Grevinge, og 68-årige Kiehn Georg Andersen fra Ruds Vedby.

Som den eneste af de tre ofre blev Kiehn Georg Andersen ikke fundet i sit udbrændte hjem.

Politiet beder offentligheden om hjælp til at finde 68-årige Kiehn Georg Andersens morder. Foto: Sydsjællands og Lolland-Falsters Politi

Først flere dage senere blev liget af ham fundet i en grusgrav ti kilometer fra hans hjem i Ruds Vedby.

Mord hver anden måned

Tre dræbt med to måneders mellemrum på Vestsjælland Natten til torsdag den 14. februar: Finn Steensen Ørsdahl (65 år)

Finn Steensen Ørsdahl (65 år) Natten til søndag den 21. april: Kiehn Georg Andersen (68 år)

Kiehn Georg Andersen (68 år) Natten til søndag den 16. juni: Poul Frank Jørgensen (80 år)

Drabene på de tre personer er sket med cirka to måneders mellemrum.

Finn Steensen Ørsdahl blev slået ihjel mellem onsdag 13. og torsdag 14. februar.

To måneder senere mistede Kiehn Georg Andersen sit liv, da han blev dræbt mellem lørdag 20. og søndag 21. april.

Under to måneder senere fandt politiet liget af Poul Frank Jørgensen efter en brand i Vemmelev 16. juni.

Værdier i hjemmet

I forbindelse med mordet på Finn Steensen Ørsdahl oplyste Midt- og Vestsjællands Politi, der har ansvaret for den sag, at de fra samtaler med folk i lokalområdet havde fået at vide, at Finn Steensen Ørsdahl lå inde med et stort beløb i kontanter.

Også Kiehn Georg Andersen havde værdifulde ting i sit hjem. Han var møntsamler og handlede også med antikviteter. Det har hans familie oplyst til flere medier.

Politiet har sagt, at man arbejder ud fra flere mulige teorier om motivet for drabene. Der er ikke offentliggjort yderligere om motivet.